Άδωνις Γεωργιάδης / Ο πρύτανης των «Μπουτς» κουνάει το δάχτυλο | Αυγή\nΆδωνις Γεωργιάδης / Ο πρύτανης των «Μπουτς» κουνάει το δάχτυλο\nΕίναι εντυπωσιακό ότι ο Άδωνις Γεωργιάδης έχει το θράσος να μιλάει για πληρωμένη προώθηση με πλαστούς λογαριασμούς\nΤρανταχτά γέλια χάρισε ο Άδωνις και σήμερα στα κοινωνικά δίκτυα. Έξαλλος, κατακόκκινος, κραυγάζοντας με βραχνή φωνή, κατηγόρησε τον Αλέξη Τσίπρα ότι τον «έχει παρασύρει το twitter και το facebook. Πληρώνετε αυτά τα Μπουτς τα λεγόμενα, τους ψεύτικους λογαριασμούς, να πετούν λάσπη».\nΠροφανώς εννοούσε τα bots, δηλαδή αυτοματοποιημένους λογαριασμούς του twitter οι οποίοι έναντι αμοιβής προωθούν λογαριασμούς διάσημων με μαζικά «likes» και «retweets».\nΕίναι εντυπωσιακό όμως ότι ειδικά ο Άδωνις Γεωργιάδης έχει το θράσος να μιλάει για πληρωμένη προώθηση με πλαστούς λογαριασμούς. Δεδομένου ότι ο ίδιος ο υπουργός είναι πρωταθλητής σε αυτό το σπορ, και μάλιστα ήδη από το 2016, όταν η πρακτική δεν ήταν ιδιαίτερα διαδεδομένη στην ελληνική πολιτική σκηνή.\nΌπως είχε καταδείξει τότε η έρευνα του χρήστη @Gerogriniaris, παραμονές των εσωκομματικών εκλογών της ΝΔ ο Άδωνις είχε «στρατολογήσει» δεκάδες ψεύτικους λογαριασμούς, η μόνη δραστηριότητα των οποίων ήταν να προωθούν τις αναρτήσεις του, δημιουργώντας την ψευδαίσθηση ενός κάποιου ρεύματος υπέρ του εν λόγω πολιτικού. Ορισμένοι εξ αυτών, μάλιστα, είχαν φωτογραφίες προφίλ από διασημότητες άλλων χωρών ή ακόμα και νεκρών!\nΟι λογαριασμοί αυτοί έχουν πλέον κλείσει – τους ακύρωσε το ίδιο το twitter, αναγνωρίζοντας τον αυτοματοποιημένο τους χαρακτήρα. Κι ο νυν Υπουργός παραδόθηκε τότε στη δημόσια χλεύη για τους ερασιτεχνισμούς του.\nΤο πάθημα, όμως, δεν έγινε μάθημα. Ακόμα και σήμερα, ο λογαριασμός του – που μετρά 261.000 ακόλουθους - κατακλύζεται από ψεύτικους και αυτοματοποιημένους «χρήστες».\nΌπως προκύπτει από την αναφορά του σχετικού εργαλείου της εταιρείας SparkToro, το 67,8% των ακολούθων του Άδωνι είναι fake. 177.000 ακόλουθοι αναγνωρίζονται ως ψεύτικοι ή αυτοματοποιημένοι. Κατά μέσο όρο λογαριασμοί με αριθμό ακολούθων σαν του Άδωνι Γεωργιάδη έχουν 32% fake ακολούθων, κατατάσσοντας τον υπουργό πολύ ψηλά στη σχετική κατάταξη, όπως αναφέρει το πόρισμα της εταιρείας.\nΠρος επιβεβαίωση των παραπάνω, κάναμε έναν δειγματοληπτικό έλεγχο των ακολούθων του @AdonisGeorgiadi, χρησιμοποιώντας το εργαλείο Botometer του πανεπιστημίου της Ιντιάνα.\nΤα ευρήματα είναι εξωφρενικά. Σχεδόν όλοι οι ακόλουθοι του Άδωνι χτυπούν «κίτρινο συναγερμό» (πιθανώς ψευδείς) ή και «κόκκινο» (σίγουρα ψευδείς).\nΣε κάθε περίπτωση, με δεδομένη τη διαρκή αποξήλωση αρμοδιοτήτων, αλλά και το επεισόδιο με την άδεια βάφτισης, είναι αμφίβολο το κατά πόσον τα χιλιάδες «Μπουτς» μπορούν να βγάλουν τον Άδωνι Γεωργιάδη από τη δεινή θέση στην οποία έχει περιέλθει. Όσα «likes» κι αν του χαρίσουν.


170 πολίτες της Αλεξανδρούπολης υπογράφουν ψήφισμα για την Κλιματική Δράση - e-evros.gr\nΤο ψήφισμα παρεδώθη στην Ανεξάρτητη Κοινότητα Φάρος Αλεξανδρούπολης, η οποία δεσμεύθηκε να το παραδώσει στους προέδρους του Συμβουλίου της Κοινότητας και του Δημοτικού Συμβουλίου Αλεξανδρούπολης, με σκοπό να υιοθετηθεί από τα δύο όργανα.\nΤο ψήφισμα των πολιτών, μεταξύ άλλων, λέει ΟΧΙ στην εξόρυξη χρυσού και σε ρυπογόνες επενδύσεις που θέτουν σε κίνδυνο τα φυσικά οικοσυστήματα του τόπου μας. Η συλλογή των υπογραφών συνεχίζεται.\nΨΗΦΙΣΜΑ ΠΟΛΙΤΩΝ - ΚΑΛΕΣΜΑ ΓΙΑ ΑΜΕΣΗ ΑΝΑΛΗΨΗ ΚΛΙΜΑΤΙΚΗΣ ΔΡΑΣΗΣ\nΑλεξανδρούπολή, 27 Σεπτεμβρίου 2019\nΒρισκόμαστε σε ένα σταυροδρόμι στην ιστορία της ανθρωπότητας. Αν δεν αναλάβουμε ριζοσπαστικές δράσεις και δεν κάνουμε πρωτοφανείς αλλαγές σε όλες τις πτυχές της κοινωνίας αυτή τη στιγμή, ο κόσμος, όπως τον γνωρίζουμε και τον αγαπάμε, μπορεί να χαθεί για πάντα.\nΗ κατάρρευση της κοινωνίας μας και των οικοσυστημάτων προβάλλει στον ορίζοντα ως πιθανότητα, και ο χρόνος μας τελειώνει. Αυτό που θα συμβεί στους επόμενους μήνες και χρόνια θα καθορίσει ποιο θα είναι το μέλλον της ανθρωπότητας. Είναι πλέον θέμα επιβίωσης μας, ιδίως της νεότερης γενιάς, και των επόμενων.\nΟι πολιτικοί σε ολόκληρο τον κόσμο παραβλέπουν ότι βρισκόμαστε σε κατάσταση έκτακτης ανάγκης. Εμείς, οι πολλοί, έχουμε πλέον καταλάβει και έχουμε αποφασίσει ότι δεν μπορούμε να περιμένουμε άλλο. Είμαστε σήμερα εδώ, επειδή είμαστε ενωμένοι, με κοινές ανησυχίες και κοινούς φόβους και στόχους. Η ώρα για δράση είναι τώρα. Μας ενδιαφέρει το μέλλον μας.\nΣτις καρδιές μας έχουμε όλοι τις ίδιες ανησυχίες και αξίες που μας συνδέουν σε κάθε στιγμή, ανεξάρτητα από το πού βρισκόμαστε, από πού προερχόμαστε και τις προκλήσεις που αντιμετωπίζουμε. Η κλιματική κρίση δεν γνωρίζει σύνορα, ούτε κι εμείς. Μαζί θα αλλάξουμε αυτόν τον κόσμο προς το καλύτερο. Για εμάς και για όλες τις επόμενες γενιές.\nΜε το παρόν ψήφισμα ενώνουμε τις φωνές μας με εκατομμύρια πολίτες σε ολόκληρο τον κόσμο και απαιτούμε:\n1. Συγκράτηση της ανόδου της παγκόσμιας θερμοκρασίας κάτω από 1,5°C σε σύγκριση με τα προβιομηχανικά επίπεδα.\n2. Εξασφάλιση κλιματικής δικαιοσύνης και ισότητας.\n3. Να εισακουστεί η επιστήμη, η οποία είναι ξεκάθαρη και κρούει τον κώδωνα του κινδύνου, καλώντας μας να αναλάβουμε δράση σε όλα τα επίπεδα.\nΑγωνιζόμαστε για το μέλλον και τη ζωή μας, διότι απειλούνται άμεσα από την κλιματική κρίση και την οικολογική κατάρρευση. Αναλαμβάνουμε δράση διότι θέλουμε να προστατεύσουμε την ομορφιά της γης, τη βιοποικιλότητα των ειδών και τη ζωή όλων των ζωντανών οργανισμών. Στόχος μας είναι να ξεπεράσουμε την κλιματική κρίση και να δημιουργήσουμε μια κοινωνία που ζει σε αρμονία με τη φύση.\nΕίμαστε ανεξάρτητοι από οποιαδήποτε πολιτική ή επιχειρηματική επιρροή. Είμαστε ένα μη βίαιο κίνημα, που λειτουργεί με διαφάνεια. Απευθυνόμαστε σε όλους μέσω της εκπαίδευσης και της διεκδίκησης για συστημική αλλαγή, προκειμένου να δείξουμε πως η συνειδητοποίηση της κλιματικής κρίσης και η προστασία του φυσικού περιβάλλοντός μας είναι μία αναγκαιότητα για την επιβίωσή μας.\nΟι συνέπειες της κλιματικής αλλαγής και της οικολογικής κρίσης είναι ήδη ορατές. Αν και έχει ήδη γίνει αδιαμφισβήτητη ζημιά, εξακολουθούμε να έχουμε την ευκαιρία και τους πόρους να ξεπεράσουμε την κρίση. Μπορούμε να το κάνουμε και πρέπει να δράσουμε τώρα!\nΕίμαστε όλοι ένα. Άνθρωποι του ίδιου πλανήτη, ανεξάρτητα από σύνορα, φύλο, σεξουαλικό προσανατολισμό, ηλικία, εθνότητα, θρησκεία, ικανότητες και κοινωνική προέλευση. Πιστεύουμε ότι κάθε άποψη και φωνή πρέπει να ακούγεται και να εκτιμάται το ίδιο. Αναγνωρίζουμε τον εαυτό μας ως ένα κίνημα με τη νεολαία στη βάση του. Όλοι είναι ευπρόσδεκτοι να συμμετάσχουν, ανεξάρτητα από την ηλικία τους, και ενθαρρύνουμε τους ανθρώπους να οργανωθούν και να συμμετάσχουν στο παγκόσμιο κλιματικό κίνημα, ώστε να πετύχουμε τους κοινούς στόχους μας.\nΕίμαστε αντίθετοι με κάθε μορφή διάκρισης όπως: ρατσισμός, σεξισμός, ξενοφοβία, ομοφοβία κλπ. Είμαστε ενάντια στον φασισμό και εργαζόμαστε ενεργά για να καταπολεμήσουμε τη ρητορική μίσους. Δεν κρίνουμε κανέναν με βάση τις ικανότητες ή τις δεξιότητές του, ειδικά όσον αφορά την περιβαλλοντική συμπεριφορά, αλλά ενθαρρύνουμε τους πάντες να ενημερωθούν περισσότερο, εντός του κοινωνικού τους πλαισίου.\nΤα αιτήματά μας βασίζονται σε αξιόπιστα επιστημονικά δεδομένα. Αναγνωρίζουμε ότι τα προβλήματα της κλιματικής κρίσης που αντιμετωπίζουμε σήμερα οφείλονται σε ατέλειες στο κοινωνικοοικονομικό μας σύστημα. Η αλλαγή είναι απαραίτητη.\nΟδηγούμαστε από την αξία της κοινωνικής δικαιοσύνης. Για την αντιμετώπιση της κλιματικής κρίσης πρέπει να υποστηρίξουμε εκείνους που πλήττονται περισσότερο και είναι, ως εκ τούτου, οι πιο ευάλωτοι. Δείχνουμε αλληλεγγύη σε όλους όσους πλήττονται από την κλιματική κρίση.\nΗ κλιματική δράση είναι αναγκαία τώρα, και προτείνουμε τα εξής πρώτα βήματα προς όλους τους Φορείς Τοπικής Αυτοδιοίκησης της περιοχής μας:\nΜείωση των εκπομπών αερίων θερμοκηπίου στην πόλη μας, αρχής γενομένης το 2020, ώστε να φτάσουμε τις μηδενικές εκπομπές διοξειδίου του άνθρακα μέχρι τις αρχές της δεκαετίας του 2030, σύμφωνα με τη Συμφωνία των Παρισίων.\nΕφαρμογή της τιμολόγησης των εκπομπών αερίων του θερμοκηπίου για τη χρέωση των ρυπαντών, σύμφωνα με τις απαιτήσεις της κοινωνικής δικαιοσύνης και του κόστους που επιβάλλονται στις μελλοντικές γενιές.\nΕνθάρρυνση της προσβασιμότητας σε βιώσιμους τρόπους μετακίνησης εντός της πόλης (ποδηλατόδρομοι, ηλεκτροκίνηση, μέσα σταθερής τροχιάς, κλπ) , έναντι των ρυπογόνων μέσων μεταφοράς, και επιβολή κανονισμών σε ιδιωτικούς, δημόσιους και εμπορευματικούς τομείς, όπως το λιμάνι.\nΛήψη μέτρων και παροχή κινήτρων για τη μείωση της κατανάλωσης ενέργειας σε δημόσια κτήρια και ιδιωτικές οικίες (φωτοβολταϊκά, πράσινες στέγες, συλλογή υδάτων).\nΆμεσες επενδύσεις σε ανανεώσιμες πηγές ενέργειας που εξασφαλίζουν φθηνή ενέργεια, ώστε να μηδενιστούν οι εκπομπές διοξειδίου του άνθρακα έως το 2030.\nΑναγνώριση της κλιματικής κρίσης ως υπαρκτό κίνδυνο που απειλεί τις ζωές και τις περιουσίες των πολιτών, και ελεύθερη πρόσβαση στην πληροφορία σχετικά με τις λύσεις που υπάρχουν.\nΑνάπτυξη Στρατηγικής Αστικής Ανθεκτικότητας και Κλιματικής Προσαρμογής για την Αλεξανδρούπολη, η οποία θα περιλαμβάνει μετρήσιμους στόχους και χρονοδιαγράμματα, καθώς και ελέγχους για τη διασφάλιση της διαφάνειας και της λογοδοσίας.\nΛήψη μέτρων για την ενίσχυση της κλιματικής προσαρμογής των δημόσιων υποδομών και την πρόληψη σοβαρών επιπτώσεων ακραίων καιρικών φαινομένων (πλημμύρες, καταιγίδες, ξηρασίες, ερημοποίηση).\nΕξεύρεση τρόπων για την ουσιαστική συμμετοχή της κοινωνίας των πολιτών (συμπεριλαμβανομένων των νέων και των ανηλίκων), των επιστημόνων, των εργαζομένων και του ιδιωτικού τομέα προς την κατεύθυνση της αστικής βιωσιμότητας.\nΕνημέρωση και εμπλοκή των προαναφερθέντων μερών στη διαδικασία λήψης αποφάσεων.\nΕνθάρρυνση των κυκλικών οικονομιών, οι οποίες βασίζονται στην επισκευή, την επαναχρησιμοποίηση και την ανακύκλωση, σε αντίθεση με το τρέχων μοντέλο γραμμικής οικονομίας που βασίζεται αποκλειστικά στην κατανάλωση και την εναπόθεση απορριμμάτων.\nΘέσπιση κανονισμών ενάντια στις μη-βιώσιμες και ανήθικες πρακτικές παραγωγής όπως η κατάχρηση φυτοφαρμάκων και η μεγάλης κλίμακας κτηνοτροφία\nΥιοθέτηση των συστάσεων της τελευταίας έκθεσης για την κλιματική αλλαγή του Διακυβερνητικού Πάνελ για την Κλιματική Αλλαγή (IPCC) για την κλιματική αλλαγή και τη γη, στα αναπτυξιακά σχέδια της περιοχής μας.\nΕνθάρρυνση της βιώσιμης γεωργίας και της αγροοικολογίας, υποστήριξη των ανεξάρτητων αγροτών μικρής κλίμακας και λήψη συστημικών μέτρων για την ενθάρρυνση της προσβασιμότητας σε φυτικές τροφές και τοπικά παραγόμενα τρόφιμα.\nΠροστασία των εδαφών, των οικοσυστημάτων και της βιοποικιλότητας του τόπου μας.\nΠροώθηση μίας δίκαιης μετάβασης που εξασφαλίζει την προσβασιμότητα σε δουλειές και απασχόληση σε "πράσινους" τομείς της οικονομίας.\nΑναγνώριση των κλιματικών προσφύγων και αντιμετώπισή τους ως νόμιμους αιτούντες ασύλου, με σεβασμό στην ανθρώπινη αξιοπρέπεια και φύση.\nΟΧΙ στην εξόρυξη χρυσού και σε ρυπογόνες επενδύσεις που θέτουν σε κίνδυνο τα φυσικά οικοσυστήματα του τόπου μας.\nΑπεξάρτηση από τα ορυκτά καύσιμα (λιγνίτης, πετρέλαιο, φυσικό αέριο) το συντομότερο δυνατό, για την προάσπιση της δημόσιας υγείας, την προστασία του περιβάλλοντος και την κλιματική θωράκιση της οικονομίας.


Πύλη Ιάσωνος και Ρέας - Η ΘΡΑΚΗ ΕΙΣ ΤΟ ΕΛΕΟΣ ΤΩΝ ΕΘΝΟΚΤΟΝΩΝ\nΔευτέρα, 17 Οκτώβριος 2016 12:53\tΕλλάς\t- Ληστές της Ελλάδος\nΥπάρχουν βυζαντινές ιστορικές πηγές, οι οποίες ονομάζουν την περιοχή που κατοικούν και σήμερα οι Πομάκοι «Αχρίδα». Αυτό είναι φυσικό, εις τα τέλη της πρώτης χιλιετίας ολόκληρος η Θράκη και η σημερινή Βουλγαρία αποκαλούντο Μακεδονία, με μακεδονικά τοπωνύμια. Η μακεδονική βυζαντινή δυναστεία του Αυτοκράτορα Βασιλείου του Β΄ κλπ. αποκαλείτο Μακεδονική, αν και καταγόταν από την Αδριανούπολη. Την εποχή εκείνη οι Αγριάνες εμφανίζονται εις τις βυζαντινές ιστορικές πηγές ως Αχρίδαι. Αυτοί οι Αχρίδαι δεν είναι δυνατόν παρά να ήσαν οι αρχαίοι Αγριάνες. Άλλη εξήγηση δεν υπάρχει.